S-65/2011

Mál þetta, sem þingfest var og dómtekið 1. júní sl., er höfðað af ríkissaksóknara með ákæru 20. apríl 2011 á hendur X, fæddum [...] 1993, til heimilis að E, F,

,,fyrir brot gegn valdstjórninni, framin í Skagafirði föstudaginn 25. júní 2010 eins og hér greinir:

1. Með því að hafa í bifreið á Sauðárkróksbraut til móts við bæinn Birkihlíð, skallað A, starfsmann á meðferðarheimilinu Háholti, togað í hann þannig að hann féll fram fyrir bekk sem ákærði sat í og á gólf bifreiðarinnar. Í kjölfarið stappaði ákærði á hálsi A. Afleiðingar árásarinnar urðu þær að A hlaut bólgna neðri vör hægra megin, roða út frá nefi hliðlægt hægra megin og út á hægri kinn, sár efst á höfði, roða og mar á brjóstkassa, grunn sár framan á hægri hnúum, mar og eymsli á hægra læri og eymsli vinstra megin á hálshrygg.

2. Með því að hafa fyrir utan og inni í lögreglubifreið sem lagt var á þeim stað sem greinir í ákærulið 1, slegið lögreglumanninn B með krepptum hnefa í andlitið, gert tilraun til þess að bíta hann í fót og hönd og sparkað í andlit hans, en B tókst að bera fyrir sig hægri höndina þannig að ákærði sparkaði í framhandlegg hans, þá sparkaði ákærði í andlit B þegar ákærði hafði verið færður úr skóm. Afleiðingar árásarinnar urðu þær að B hlaut bólgu á hægri úlnlið og mar á hægri fram- og upphandlegg.

3. Með því að hafa á þeim stað sem greinir ákærulið 2 sparkað í læri lögreglumannsins D og slegið hann með krepptum hnefa í andlitið.

4. Með því að hafa á þeim stað sem greinir í ákærulið 2 og í lögreglubifreið á leið frá Sauðárkróksbraut að lögreglustöðinni á Sauðárkróki, ítrekað hótað lögreglumönnunum B og D og fjölskyldum þeirra lífláti. Þá hótaði ákærði að beita dóttur B kynferðislegu ofbeldi.

5. Með því að hafa á sömu stöðum og greinir í ákærulið 2 og 4, ítrekað hrækt í andlit og á búninga lögreglumanna B og D.

Teljast brot ákærða varða við 1. mgr. 106. gr. almennra hegningarlaga nr. 19/1940, sbr. 1. gr. laga nr. 25/2001.

Þess er krafist að ákærði verði dæmdur til refsingar og til greiðslu alls sakarkostnaðar.“

Ákærði krefst vægustu refsingar sem lög frekast heimila.

II

Ákærði sótti þing þegar málið var þingfest 1. júní sl. og játaði skýlaust háttsemi þá sem honum er í ákæru gefin að sök. Með játningu ákærða, sem er í samræmi við önnur gögn málsins, telst sekt ákærða fyllilega sönnuð en háttsemi hans er réttilega færð til refsiákvæða í ákæru.

Við ákvörðun refsingar ákærða ber sem endranær að horfa til ákvæða 70. gr. almennra hegningarlaga. Ákærði réðst án tilefnis á tvo lögreglumenn sem og starfsmann meðferðarheimilisins en árásin hafði nokkra hættu í för með sér. Verður því að líta til 1. og 3. töluliðar nefndrar 70. gr. Ákærði er fæddur í [...] 1993 og var því á 17. aldursári er hann framdi brot sitt og ber í því sambandi að horfa til 4. töluliðar greinarinnar. Fyrir liggur að ákærði hefur frá því í desember á síðasta ári verið á meðferðarheimili. Í vottorði frá heimilinu er því lýst að ákærði standi sig mjög vel, mæti alla daga til vinnu, sæki NA fundi vikulega og í eftirmeðferð í foreldrahús. Verður af þessu ráðið að hann sé að reyna að bæta ráð sitt og gangi vel. Hér koma því til skoðunar ákvæði 8. töluliðar nefndrar 70. gr. Að öllu þessu virtu þykir refsing ákærða hæfilega ákveðin fimm mánaða fangelsi. Að teknu tilliti til aldurs ákærða, skýlausrar játningar hans og þess að hann er nú að reyna að ná tökum á lífi sínu þykja efni til að binda refsinguna skilorði eins og nánar greinir í dómsorði.

Með vísan til 218. gr. laga um meðferð sakamála nr. 88/2008 ber að dæma ákærða til greiðslu alls sakarkostnaðar. Samkvæmt yfirliti sækjanda nam sakarkostnaður málsins við rannsókn þess hjá lögreglu 2.600 krónum. Þessum kostnaði til viðbótar er þóknun verjanda ákærða, S-kk-ef Ó-kk-ef hæstaréttarlögmanns, sem þykir hæfilega ákveðin 40.000 krónur að meðtöldum virðisaukaskatti.

Af hálfu ákæruvalds sótti málið B-kk-nf H-kk-nf fulltrúi lögreglustjórans á Blönduósi.

H-kk-nf H-kk-nf héraðsdómari kveður upp dóm þennan.

Dómsorð:

Ákærði X, sæti fangelsi í fimm mánuði en fullnustu refsingarinnar er frestað og skal hún niður falla að liðnum tveimur árum haldi ákærði almennt skilorð 57. gr. almennra hegningarlaga nr. 19/1940.

Ákærði greiði 42.600 krónur í sakarkostnað þar með talin 40.000 króna þóknun S-kk-ef Ó-kk-ef hæstaréttarlögmanns. Þóknun innifelur virðisaukaskatt.

H-kk-nf H-kk-nf